text: Rumænere går til 80 kroner i timen 
  20 juli 2013 kl. 09.09
  Rumænske byggearbejdere går til 80 kroner i timen på et byggeri i Haderslev - 3F har ikke kræfter til at at opspore og blokere alle arbejdspladser, hvor der sker underbetaling. Derfor foreslår Foreningen af Rejsearbejdere nu at overenskomsterne ophøjes til lov, så det bliver ulovligt at underbetale f.eks. østarbejdere.
  TV SYD er i besiddelse af ansættelseskontrakter for rumænske byggearbejdere, der får 80 kroner i timen. De er ansat til at renovere en ejendom i Haderslev, og arbejdet har stået på igennem mere end et halvt år.
  3F er mere eller mindre magtesløse.
  - Vi har ikke kræfter til at lege detektiver eller blokere alle de byggepladser, hvor der ikke er overenskomst, og hvor der sker underbetaling. Det siger næstformand i 3Fs afdeling i Haderslev-Vojens, Peter Møller Sjøgren.
  Eksemplet med de underbetalte rumænere er langt fra enkeltstående. 
  Formanden for Rejsearbejderne, Hans Erik Meyer, fortæller, at der er masser af eksempler.
  - Blokadevåbnet er totalt virkningsløs, og det vil kræve en hel arme af blokadevagter, at sikre landet mod løn-dumping og skatteunddragelser, siger Hans Erik Meyer.
  - Der er kun et middel, der virker mod løn-dumping, nemlig at Danmark indfører en, lovgivning som i Tyskland og Norge. En lovgivning der ophøjer de aftalte lønninger mellem organisationerne til lov. Og ved overtrædelse gives der bøder og hæftestraf således at det kan mærkes, siger formanden for Rejsearbejderne.
  I dag er det styrkeforholdet mellem arbejdsgiver og arbejdstager, der er afgørende for om der indgåes overenskomster og aftaler om løn.
  Det er den såkaldte danske model - hvis en arbejdsgiver ikke vil indgå en overenskomst har fagforeningen mulighed for at blokere virksomheden, som vi oplevede det med Vejlegården.
  Lige nu er der på landsplan varslet blokader mod knap 1.000 virksomheder - heraf mange østeuropæiske, men konflikterne er i praksis ikke særligt effektive, idet fagforeningerne ikke kan eller vil lave fysiske blokader.
  Seneste: 3F har nu efter et halvt år netop fremsendt krav om overenskomst til firmaet, der har hyret rumænere til 80 kroner i timen.
  